Sügis võimutseb. Viimaste päevade tuulised ilmad on pühkinud palju puid lehtedest paljaks. Koduõue vanad pärnad puistavad kollaseid lehti ja saared on päris alasti. Metski hakkab läbi paistma. Seeneaeg on möödas. Soomustindiku kübar tõmbub  rulli ja värvub mustaks, kuni ühel hetkel on sellel kohal, kus seen kasvas, vaid üks musta porilaiku meenutav moodustis.